На основу члана 90. Закона о основама система образовања и васпитања („Службени гласник РС“ број 88/2017), члана 13. Закона о јавним службама („Службени гласник Републике Србије", број 42/91, 71/94, 79/05-други закон, 81/05-испр.др.закона, 83/05-испр.др. закона и 83/14-други закон)и члана 37. Статута Града Ниша („Службени лист Града Ниша", број 88/2008 и 143/2016),

Скупштина Града Ниша, на седници одржаној дана \_\_\_\_\_\_\_\_\_\_\_\_\_\_\_. године, донoси

**О Д Л У К У**

**О ИЗМЕНAMA И ДОПУНАМА ОДЛУКЕ О ОСНИВАЊУ**

**ПРЕДШКОЛСКЕ УСТАНОВЕ „ПЧЕЛИЦА“ НИШ**

Члан 1.

У Одлуци о оснивању Предшколске установе „Пчелица“ Ниш („Службени лист Града Ниша број 29/2010-пречишћен текст и 94/10) назив Одлуке мења се и гласи:

„О Д Л У К А

О ОСНИВАЊУ ЈАВНЕ ПРЕДШКОЛСКЕ УСТАНОВЕ „ПЧЕЛИЦА“ НИШ“

Члан 2.

У члану 2. став 1. мења се и гласи:

„Назив Установе је: "Јавна предшколска установа "Пчелица" Ниш. (у даљем тексту:Установа)".

Члан 3.

Члан 5. мења се и гласи:

„Члан 5.

Орган управљања Установе је управни одбор.

Управни одбор има девет чланова укључујући и председника.

Управни одбор чине по три представника из реда запослених у Установи, родитеља, односно других законских заступника и три представника на предлог оснивача.

Чланове управног одбора Установе, у складу са Законом, именује и разрешава оснивач, а председника бирају чланови већином гласова од укупног броја чланова органа управљања.

Управни одбор Установе:

1) доноси статут, правила понашања у Установи и друге опште акте и даје сагласност на акт о организацији и систематизацији послова;

2) доноси предшколски програм, развојни план, годишњи план рада, усваја извештаје о њиховом остваривању, вредновању и самовредновању;

3) утврђује предлог финансијског плана за припрему буџета Града Ниша;

4) доноси финансијски план Установе, у складу са законом;

5) усваја извештај о пословању, годишњи обрачун и извештај о извођењу екскурзија;

6) расписује конкурс за избор директора Установе;

7) даје мишљење и предлаже министру избор директора Установе;

8) закључује са директором Установе уговор у складу са Законом;

9) одлучује о правима и обавезама директора Установе;

10) доноси одлуку о проширењу делатности Установе;

11) разматра поштовање општих принципа, остваривање циљева васпитања и образовања и стандарда постигнућа и предузима мере за побољшање услова рада и остваривање васпитно-образовног рада;

12) доноси план стручног усавршавања запослених и усваја извештај о његовом остваривању;

13) одлучује по жалби на решење директора;

14) обавља и друге послове у складу са законом, актом о оснивању и статутом.

Оснивач даје сагласност на статут и годишњи план рада“

Члан 4.

Члан 6. Одлуке мења се и гласи:

„Члан 6.

Установа има савет родитеља.

Савет родитеља:

1) предлаже представнике родитеља, односно других законских заступника деце у орган управљања;

2) предлаже свог представника у све обавезне тимове Установе;

3) учествује у предлагању изборних садржаја и у поступку избора наставних средстава;

4) разматра предлог развојног плана и годишњег плана рада;

5) разматра извештаје о остваривању програма васпитања и образовања, развојног плана и годишњег плана рада, спољашњем вредновању, самовредновању и спровођење мера за обезбеђивање и унапређивање квалитета васпитно-образовног рада;

6) разматра намену коришћења средстава од донација и од проширене делатности Установе;

7) предлаже органу управљања намену коришћења средстава прикупљених од родитеља, односно другог законског заступника;

8) разматра и прати услове за рад Установе, услове за одрастање и учење, безбедност и заштиту деце;

9) учествује у поступку прописивања мера у поступку заштите и безбедности деце за време боравка у Установи и свих активности које организује Установа;

10) даје сагласност на програм и организовање екскурзије и разматра извештај о њиховом остваривању;

11) предлаже представника и његовог заменика за општински савет родитеља;

12) разматра и друга питања утврђена статутом.

Начин избора савета родитеља Установе уређује се статутом Установе, а рад пословником савета.“

Члан 5.

Члан 7. мења се и гласи:

„Члан 7.

Директор руководи радом Установе.

Директора Установе именује и разрешава министар у складу са Законом.

Осим послова утврђених законом и статутом Установе, директор:

1) планира и организује остваривање програма васпитања и образовања и свих активности Установе;

2) је одговоран за обезбеђивање квалитета, самовредновање, стварање услова за спровођење спољашњег вредновања, остваривање стандарда постигнућа и унапређивање квалитета васпитно-образовног рада;

3) је одговоран за остваривање развојног плана Установе;

4) одлучује о коришћењу средстава утврђених финансијским планом и одговара за одобравање и наменско коришћење тих средстава, у складу са законом;

5) сарађује са органима оснивача, организацијама и удружењима;

6) организује и врши инструктивно-педагошки увид и прати квалитет васпитно-образовног рада и педагошке праксе и предузима мере за унапређивање и усавршавање рада васпитача и стручних сарадника;

7) планира и прати стручно усавршавање запослених и спроводи поступак за стицање звања васпитача и стручних сарадника;

8) је одговоран за регуларност спровођења свих испита у установи у складу са прописима;

9) предузима мере у случајевима повреда забрана у складу са законом;

10) предузима мере ради извршавања налога просветног инспектора и предлога просветног саветника, као и других инспекцијских органа;

11) је одговоран за благовремен и тачан унос и одржавање ажурности базе података о Установи у оквиру јединственог информационог система просвете;

12) обавезан је да благовремено информише запослене, децу и родитеље, односно друге законске заступнике, стручне органе и органе управљања о свим питањима од интереса за рад Установе у целини;

13) сазива и руководи седницама васпитно-образовног, педагошког већа, без права одлучивања;

14) образује стручна тела и тимове, усмерава и усклађује рад стручних органа у Установи;

15) сарађује са родитељима, односно другим законским заступницима деце и саветом родитеља;

16) подноси извештај органу управљања, најмање два пута годишње, о свом раду и раду Установе;

17) одлучује о правима, обавезама и одговорностима деце и запослених, у складу са законом;

18) доноси општи акт о организацији и систематизацији послова, у складу са законом;

19) обезбеђује услове за остваривање права деце и права, обавезе и одговорности деце и запослених, у складу са овим и другим законом;

20) одлучује по жалби на решење конкурсне комисије за избор кандидата за пријем у радни однос;

21) обавља и друге послове у складу са законом и статутом.

Градоначелник Града Ниша даје сагласност на општи акт о организацији и систематизацији послова.“

Члан 6.

Члан 8. се брише.

Члан 7.

Члан 9. мења се и гласи:

„Члан 9.

Стручни органи предшколске установе јесу васпитно-образовно веће и стручни активи васпитача и медицинских сестара – васпитача, актив за развојно планирање и други стручни активи и тимови, у складу са статутом.

Педагошки колегијум чине председници стручних већа и стручних актива, координатори стручних тимова и стручни сарадници.

Надлежност, начин рада и одговорност стручних органа уређују се статутом Установе у складу са законом.“

Члан 8.

Установа је у обавези да усагласи статут са овом одлуком у року од 30 дана од дана ступања на снагу ове одлуке.

Члан 9.

Oвлашћује се Служба за послове Скупштине Града да сачини и објави пречишћен текст Одлуке.

Члан 10.

Ова oдлука ступа на снагу осмог дана од дана објављивања у „Службеном листу ГрадаНиша“.

Број: \_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_ године

**СКУПШТИНА ГРАДА НИША**

Председник

Мр Раде Рајковић

**О б р а з л о ж е њ е**

Правни основ за доношење Одлуке о изменама и допунама Одлуке о оснивању Предшколске установе „Пчелица“ Ниш је садржан у члану 90. Закона о основама система образовања и васпитања („Службени гласник РС“ број 88/2017), којим је прописано да је јединица локалне самоуправе оснивач јавне установе у области васпитања и образовања.

Ступањем на снагу Закона о основама система образовања и васпитања, стекли су се услови за усаглашавање Одлуке о оснивању Предшколске установе „Пчелица“ са Законом, као и са прописима Града.

Овом Одлуком извршено је усаглашавање чланова који се односе на назив Установе, управни одбор као орган управљања, савет родитеља, директора као орган руковођења, стручне органе, тимове и педагошки колегијум, са Законом о основама система образовања и васпитања.

За реализацију ове Одлуке нису потребна додатна средства из буџета Града.

На основу изложеног, предлаже се доношење Одлуке о изменама и допунама Одлуке о оснивању Предшколске установе „Пчелица Ниш.

Секретар

Секретаријата за образовање

Марина Костић

**ЧЛАНОВИ ОДЛУКЕ О ОСНИВАЊУ ПРЕДШКОЛСКЕ**

**УСТАНОВЕ „ПЧЕЛИЦА“ НИШ КОЈИ СЕ МЕЊАЈУ**

Члан 2.

Назив Установе је: "Предшколска установа "Пчелица" Ниш."

Седиште Установе је у Нишу, ул. Орловића Павла бб.

Одлуку о промени назива или седишта Установе доноси управни одбор Установе, уз сагласност надлежног министарства.

Члан 5.

Директора Установе бира и разрешава Управни одбор Установе на основу конкурса, по прибављеном мишљењу васпитно образовног већа, уз сагласност надлежног министарства, на начин утврђен законом и статутом Установе.

Директор представља Установу, организује и руководи радом Установе и одговоран је за законитост рада и за успешно обављање делатности Установе.

Осим послова утврђених законом и статутом Установе, директор:

1) планира и организује остваривање програма васпитања и образовања и свих активности Установе;

2) стара се о осигурању квалитета, самовредновању, остваривању стандарда постигнућа и унапређивању васпитно- образовног рада;

3) стара се о остваривању развојног плана Установе;

4) одлучује о коришћењу средстава утврђених финансијским планом и одговара за одобравање и наменско коришћење тих средстава, у складу са законом;

5) сарађује са органима Града, организацијама и удружењима;

6) организује и врши педагошко-инструктивни увид и прати квалитет васпитно-образовног рада и педагошке праксе и предузима мере за унапређивање и усавршавање рада васпитача и стручних сарадника;

7) планира и прати стручно усавршавање и спроводи поступак за стицање звања васпитача и стручног сарадника;

8) предузима мере у случајевима повреда забрана из Закона о основама система васпитања и образовања и недоличног понашања запосленог и његовог негативног утицаја на децу;

9) предузима мере ради извршавања налога просветног инспектора и просветног саветника, као и других инспекцијских органа;

10) стара се о благовременом и тачном уносу и одржавању ажурности базе података о Установи у оквиру jединственог информационог система просвете;

11) стара се о благовременом објављивању и обавештавању запослених и родитеља односно старатеља, стручних органа и органа управљања о свим питањима од интереса за рад Установе и ових органа;

12) сазива и руководи седницама васпитно-образовног и педагошког већа, без права одлучивања;

13) образује стручна тела и тимове, усмерава и усклађује рад стручних органа у Установи;

14) сарађује са родитељима, односно старатељима деце;

15) подноси извештаје о свом раду и раду Установе органу управљања, најмање два пута годишње;

16) доноси општи акт о организацији и систематизацији послова и

17) одлучује о правима, обавезама и одговорностима деце и запослених, у складу са овим и посебним законом.

Градоначелник даје сагласност на акт из тачке 16. овог члана.

Члан 6.

Орган управљања Установе је управни одбор.

Управни одбор има девет чланова, које именује и разрешава Скупштина Града на предлог овлашћеног предлагача.

Управни одбор чине по три представника запослених, родитеља и јединице локалне самоуправе.

Председника бирају чланови већином гласова од укупног броја чланова управног одбора, у складу са законом и статутом Установе.

Члан 7.

Управни одбор установе обавља следеће послове:

1) доноси статут, правила понашања у Установи и друге опште акте и даје сагласност на акт о организацији и систематизацији послова;

2) доноси предшколски програм, развојни план, годишњи план рада, усваја извештаје о њиховом остваривању, вредновању и самовредновању;

3) утврђује предлог финансијског плана за припрему буџета Града и Републике Србије;

4) доноси финансијски план Установе, у складу са законом;

5) усваја извештај о пословању, годишњи обрачун и извештај о реализацији посебних и специјализованих програма;

6) расписује конкурс и бира директора;

7) разматра поштовање општих принципа, остваривање циљева васпитања и образовања, стандарда постигнућа и предузима мере за побољшање услова рада и остваривање васпитно-образовног рада;

8) доноси план стручног усавршавања запослених и усваја извештај о његовом остваривању;

9) одлучује по жалби, односно приговору на решење директора;

10)обавља и друге послове у складу са законом, актом о оснивању и статутом.

Скупштина Града даје сагласност на статут, годишњи план рада и финансијски план и на планирана материјална средства за остварење предшколског програма.

Члан 8.

Установа има савет родитеља као саветодавни орган.

У савет родитеља бира се по један представник родитеља из сваког вртића у складу са актом о мрежи предшколских установа.

Савет родитеља своје предлоге, питања и ставове упућује управном одбору, директору и стручним органима установе.

Савет родитеља обавља послове утврђене законом и статутом Установе.

Начин избора савета родитеља установе уређује се статутом Установе, а рад пословником савета.

Члан 9.

Стручни органи Установе су васпитно-образовно веће и стручни активи васпитача и медицинских сестара, актив за развојно планирање и други стручни активи и тимови.

Надлежност, начин рада и одговорност стручних органа уређују се статутом Установе у складу са законом.